Ole Gunnar Solskjaer kunfidenti li Paul Pogba se jibqa' ma' Man Utd Il-manager ta' Manchester United Ole Gunnar Solskjaer huwa kunfidenti li Paul Pogba se jkun qed jibqa' jilgħab f'Old Trafford fit-tmiem tat-tieqa tat-trasferimenti. Il-Franċiż rebbieħ tat-Tazza tad-Dinja tal-2018 issa fadallu inqas minn sena fil-ftehim tiegħu mar-Red Devils u, kif inhuma l-affarijiet, se jkun jista' jitlaq bi free transfer fl-2022. Manchester United jibqgħu fin-negozjati rigward kuntratt ma' Pogba u Mino Raiola hekk kif jippruvaw jevitaw l-agħar xenarju possibli, u Solskjaer mhu mħasseb xejn dwar is-sitwazzjoni tal-midfielder. Fi kliemu: 'Ma ninkwieta xejn li t-tul tal-kuntratt ta' kwalunkwe player ibiddel il-livell tal-motivazzjoni u l-ispirazzjoni tiegħu. Trid tilgħab tajjeb għat-team tiegħek, għal sħabek, għalik innifsek, għall-familja tiegħek, kull darba li tilgħab.' "Ma tistax tistenna li tiskorja ħames gowls kull logħba imma tistenna li l-attitudni tkun tajba f'kull logħba. M'għandi l-ebda inkwiet dwar Paul." L-ex player ta' Juventus provda erba' assists għat-team tiegħu fil-weekend li għadda fir-rebħa ta' 5-1 kontra Leeds United, u Paris Saint-Germain jibqgħu jiġu kkreditati b'interess fis-servizzi tiegħu.